Η **Αντικαπιταλιστική Αριστερή Συνεργασία για την Ανατροπή** (**ΑΝΤ.ΑΡ.ΣΥ.Α.**) είναι ελληνικός πολιτικός σχηματισμός της αντικαπιταλιστικής/κομμουνιστικής Αριστεράς.

Στο εργατικό κίνημα η ΑΝΤ.ΑΡ.ΣΥ.Α. δραστηριοποιείται μαζί και με άλλες δυνάμεις και ανένταχτους του χώρου της εξωκοινοβουλευτικής αριστεράς στις κινήσεις του ιδιωτικού και δημοσίου τομέα, ενώ στην φοιτητική και σπουδαστική νεολαία συμμετέχει στην Attack.

Η ΑΝΤ.ΑΡ.ΣΥ.Α. διαθέτει εκλεγμένους εκπροσώπους στα συμβούλια δώδεκα περιφερειών της χώρας, όπως και σε αρκετά δημοτικά συμβούλια.

Ιστορία
-------

Συγκροτήθηκε στις 22 Μαρτίου του 2009 αρχικά ως εκλογική συμμαχία διαφόρων αριστερών οργανώσεων όπως το Νέο Αριστερό Ρεύμα (Ν.Α.Ρ.), οι Οικολόγοι Εναλλακτικοί, η Αριστερή Ανασύνθεση (ΑΡ.ΑΝ.), η Οργάνωση Κομμουνιστών Διεθνιστών Ελλάδας (Ο.Κ.Δ.Ε.), η Αριστερή Αντικαπιταλιστική Συσπείρωση (ΑΡ.Α.Σ.), το Σοσιαλιστικό Εργατικό Κόμμα (Σ.Ε.Κ.), η Κομμουνιστική Ανανέωση κλπ. εξελισσόμενη στη συνέχεια σε πολιτικό φορέα συνιστωσών με οργανωτική συγκρότηση.

Στις 19 Μαΐου του 2009 αποχώρησε από την ΑΝΤ.ΑΡ.ΣΥ.Α. η οργάνωση Ο.Κ.Δ.Ε. τον Ιούνιο του 2013 αποχώρησε η Κομμουνιστική Ανανέωση, ενώ οι οργανώσεις ΑΡ.ΑΝ. και ΑΡ.Α.Σ. αποχώρησαν τον Αύγουστο του 2015, προκειμένου να συνεργαστούν με τη Λαϊκή Ενότητα ενόψει των εκλογών του Σεπτεμβρίου του ιδίου έτους. Έπειτα από αυτή την εξέλιξη, το Πανελλαδικό Συντονιστικό της ΑΝΤ.ΑΡ.ΣΥ.Α. αποφάσισε την αυτόνομη εκλογική κάθοδο.

Στις εκλογές του Σεπτεμβρίου 2015, η ΑΝΤ.ΑΡ.ΣΥ.Α. συνεργάστηκε εκλογικά με το Εργατικό Επαναστατικό Κόμμα. Στις 5 και 6 Μαρτίου του 2016 πραγματοποίησε την 3η της Πανελλαδική Συνδιάσκεψη. Στις 22 και 23 Απριλίου του 2018 πραγματοποίησε την 4η Πανελλαδική της Συνδιάσκεψη με τη συμμετοχή 883 αντιπροσώπων.

Μετά τις βουλευτικές εκλογές του 2019, η τάση της Μετάβασης αποχώρησε από την ΑΝΤ.ΑΡ.ΣΥ.Α. και αυτοδιαλύθηκε, ενώ η Αριστερή Συσπείρωση (η οποία είχε ιδρυθεί το 2012 από αποχωρήσαντες της ΑΡ.Α.Σ.), έπαψε να συμμετέχει στην ΑΝΤ.ΑΡ.ΣΥ.Α. από τον Ιούλιο του 2022 οπότε και απείχε από την συνεδρίαση του Πανελλαδικού Συντονιστικού της Οργάνου.

Στις 21 και 22 Ιανουαρίου 2023, η ΑΝΤΑΡΣΥΑ πραγματοποίησε την 5η Πανελλαδική της Συνδιάσκεψη. Οι τωρινές οργανώσεις/συνιστώσες που συμμετέχουν στην ΑΝΤΑΡΣΥΑ είναι: το Επαναστατικό Κομμουνιστικό Κίνημα Ελλάδας, το Νέο Αριστερό Ρεύμα για την Κομμουνιστική Απελευθέρωση, η Νεολαία Κομμουνιστική Απελευθέρωση, οι Οικολόγοι Εναλλακτικοί, η Οργάνωση Κομμουνιστών Διεθνιστών Ελλάδας - Σπάρτακος και το Σοσιαλιστικό Εργατικό Κόμμα.

Θέσεις
------

Η ΑΝΤ.ΑΡ.ΣΥ.Α. αποδέχεται την πάλη των τάξεων ως βασική κοινωνική λειτουργία η οποία θα εκλείψει μόνο όταν εκλείψουν οι κοινωνικές τάξεις και το κράτος. Αντιτίθεται στη συμμετοχή της Ελλάδας στην Ευρωπαϊκή Ένωση υποστηρίζοντας μια αντικαπιταλιστική αποδέσμευση από αυτή στην κατεύθυνση της διάλυσής της με διεθνιστική προοπτική. Προωθεί την κοινωνική και πολιτική ενότητα της εργατικής τάξης και των λαϊκών στρωμάτων σε αντικαπιταλιστική κατεύθυνση, όπως και το άνοιγμα στον κόσμο των κινημάτων με έμφαση στις οργανωμένες αμεσοδημοκρατικές διαδικασίες και τις συνελεύσεις βάσης.

Μέλη της ΑΝΤ.ΑΡ.ΣΥ.Α. σε συγκέντρωση διαμαρτυρίας (Ιούνιος 2021).
Ως συνολικός στόχος της ΑΝΤ.ΑΡ.ΣΥ.Α. προβάλλεται η «*αντικαπιταλιστική ανατροπή της επίθεσης του κεφαλαίου, των κυβερνήσεών του, της ΕΕ και του ΔΝΤ, με το αναγκαίο αντικαπιταλιστικό μεταβατικό πρόγραμμα*». Η ανατροπή θεωρεί πως θα προέλθει από ένα κοινωνικό και πολιτικό μέτωπο πυρήνας του οποίου θα είναι ένα ανασυγκροτημένο εργατικό κίνημα. Προωθεί δε ως βασική μορφή οργάνωσης της εργατικής τάξης και ευρύτερα των λαϊκών στρωμάτων, τα ταξικά σωματεία με διαδικασίες βάσης και τις λαϊκές συνελεύσεις στις γειτονιές.

Η ΑΝΤ.ΑΡ.ΣΥ.Α. σε σχέση με την πανδημία του COVID-19 έχει τη θέση πως οι αιτίες βρίσκονται στον καπιταλιστικό τρόπο ανάπτυξης, την περιβαλλοντική καταστροφή, την υποβάθμιση της δημόσιας υγείας και τη δημιουργία τεράστιων αστικών κέντρων διεθνώς. Για την αντιμετώπισή της προκρίνει μέτρα όπως η ενίσχυση του ΕΣΥ και ο μαζικός αλλά όχι υποχρεωτικός εμβολιασμός. Ταυτόχρονα η ΑΝΤΑΡΣΥΑ, κατηγορεί την κυβέρνηση Κυρ. Μητσοτάκη για διάφορες από τις αποφάσεις της καθώς και για τη διαχείριση της πανδημίας, τασσόμενη εναντίον των προστίμων, των απολύσεων, της καταστολής και της αστυνομοκρατίας.

Το άμεσο πρόγραμμα της ΑΝΤ.ΑΡ.ΣΥ.Α. έχει ως βασικούς άξονες τους εξής:

1. Άρνηση πληρωμής του χρέους και διαγραφή του
2. Ανασυγκρότηση του εργατικού κινήματος και συμβολή στη συγκρότηση λαϊκών θεσμών
3. Ανατροπή από τον δημοκρατικά οργανωμένο λαό, οποιασδήποτε κυβέρνησης η οποία ψηφίζει και εφαρμόζει μνημόνια
4. Εθνικοποίηση των βασικών τομέων της παραγωγής, της οικονομίας (Επιχειρήσεις Κοινής Ωφέλειας και άλλες επιχειρήσεις στρατηγικού χαρακτήρα) όπως και του τραπεζικού συστήματος. Λειτουργία όλων αυτών, υπό εργατικό/κοινωνικό έλεγχο
5. Έξοδος από την ΕΕ και το ευρώ προς μια αντικαπιταλιστική-σοσιαλιστική κατεύθυνση για την χώρα
6. Απαγόρευση των απολύσεων
7. Πλήρη πολιτικά και εργασιακά δικαιώματα στους μετανάστες εργαζόμενους.

Συμμετοχές σε περιστατικά βίας
------------------------------

Τον Απρίλιο του 2011, σύμφωνα με ισχυρισμούς στελεχών του ΠΑ.ΣΟ.Κ. άτομα προσκείμενα στην ΑΝΤ.ΑΡ.ΣΥ.Α. (και τον ΣΥ.ΡΙΖ.Α.) συμμετείχαν στην επίθεση εναντίον του τότε υπουργού Υγείας, Ανδρέα Λοβέρδου σε κομματική εκδήλωση στους Αγίους Αναργύρους Αττικής που είχε ως αποτέλεσμα να ξεσπάσουν επεισόδια, στα οποία τραυματίστηκαν δύο άτομα (ανάμεσά τους και ο μετέπειτα βουλευτής, Δημήτρης Κωνσταντόπουλος).

Στις 5 Νοεμβρίου 2014, κατά τις εκλογές των εκπαιδευτικών στη Θεσσαλονίκη, δάσκαλοι προσκείμενοι στην ΑΝΤ.ΑΡ.ΣΥ.Α. συνεπλάκησαν με συναδέλφους τους υποστηρικτές της Χρυσής Αυγής. Στις 28 Ιουνίου του 2015, κατά τη διάρκεια συγκέντρωσης διαμαρτυρίας της ΑΝΤ.ΑΡ.ΣΥ.Α. έξω από τα γραφεία της Ευρωπαϊκής Επιτροπής στην Αθήνα και της πορείας που ακολούθησε, μικρή ομάδα διαδηλωτών προπηλάκισε τον τότε Υπουργό Οικονομικών, Γιάνη Βαρουφάκη προτού τελικά περιοριστούν από τους υπόλοιπους διαδηλωτές. Την ημέρα της διεξαγωγής του δημοψηφίσματος της 5ης Ιουλίου 2015, μέλη της ΑΝΤ.ΑΡ.ΣΥ.Α. - σύμφωνα και με την παραδοχή μέλους της οργάνωσης, Δέσποινας Κουτσούμπα, η οποία επιδοκίμασε το συμβάν - επιτέθηκαν φραστικά στον επικεφαλής του Ποταμιού, Σταύρο Θεοδωράκη τη στιγμή που εκείνος προσερχόταν σε εκλογικό τμήμα του Χαϊδαρίου για να ψηφίσει.

Την 7η Οκτωβρίου 2020, κατά τη διάρκεια της πολυπληθούς συγκέντρωσης έξω από το Εφετείο Αθηνών ενόψει της πρωτόδικης απόφασης για τη δίκη της Χρυσής Αυγής, μέλη της ΑΝΤ.ΑΡ.ΣΥ.Α. συνεπλάκησαν με μέλη της νεολαίας του ΣΥΡΙΖΑ, ενώ εκτοξεύθηκαν αντικείμενα προς τον πρώην πρωθυπουργό, Αλέξη Τσίπρα.

Επιθέσεις εναντίον μελών της ΑΝΤ.ΑΡ.ΣΥ.Α.
-----------------------------------------

Στελέχη της Χρυσής Αυγής έχουν καταδικαστεί για επιθέσεις σε βάρος μελών της ΑΝΤΑΡΣΥΑ. Συγκεκριμένα το 2015 στις Σέρρες η καταδίκη αφορούσε δυο στελέχη της Χρυσής Αυγής μεταξύ αυτών ο πρώην βουλευτής Σερρών Νικήτας Σιώης για επίθεση τον Οκτώβρη του 2012. Τ0 2017 καταδικάστηκε οριστικά στο εφετείο το στέλεχος της Χρυσής Αυγής Μιχάλης Γιαννόγκωνας για την επίθεση «τάγματος εφόδου» της νεοναζιστικής οργάνωσης το 2011 σε τρία μέλη του ΣΕΚ και της ΑΝΤ. ΑΡ. ΣΥ.Α. μεταξύ τους και της τότε δημοτικής συμβούλου Πετρούπολης Κατερίνας Πατρικίου. Το 2019 το στέλεχος της Χρυσής Αυγής Θεόδωρος Κολιογιάννης καταδικάστηκε για επίθεση σε μέλη της ΑΝΤ. ΑΡ. ΣΥ.Α. στο Κερατσίνι τη μέρα διεξαγωγής των εκλογών της 25ης Ιανουαρίου 2015. Τον Ιούνιο του 2016, ομάδα αντιεξουσιαστών καταληψιών ξυλοκόπησε εντός του Κτιρίου Γκίνη του ΕΜΠ το μέλος της ΑΝΤ.ΑΡ.ΣΥ.Α. και ιστορικό, Κώστα Παλούκη, όταν έγινε γνωστή η κομματική του ιδιότητα.

Οργανώσεις
----------

Στην Αντικαπιταλιστική Αριστερή Συνεργασία για την Ανατροπή (ΑΝΤ.ΑΡ.ΣΥ.Α.) συμμετέχουν οι ακόλουθες οργανώσεις και τάσεις:

| Κόμμα | Ιδεολογία | Αρχηγός κόμματος |
| --- | --- | --- |
|  | Νέο Αριστερό Ρεύμα | Κομμουνισμός | διοικούσα επιτροπή |
|  | Νεολαία Κομμουνιστική Απελευθέρωση | Κομμουνισμός | διοικούσα επιτροπή |
|  | Σοσιαλιστικό Εργατικό Κόμμα | Τροτσκισμός | διοικούσα επιτροπή |
|  | Επαναστατικό Κομμουνιστικό Κίνημα Ελλάδας | Μαοϊσμός | διοικούσα επιτροπή |
|  | Οργάνωση Κομμουνιστών Διεθνιστών Ελλάδας - Σπάρτακος | Τροτσκισμός | διοικούσα επιτροπή |
|  | Οικολόγοι Εναλλακτικοί | Οικοσοσιαλισμός | διοικούσα επιτροπή |

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2009 | διοικούσα επιτροπή | 24.737 | 0,36% | 0 / 300 | 8o κόμμαΕκτός Βουλής |
| 2012 Ι | διοικούσα επιτροπή | 75.428 | 1,19% | 0 / 300 | 13ο κόμμαΕκτός Βουλής |
| 2012 ΙΙ | διοικούσα επιτροπή | 20.416 | 0,33% | 0 / 300 | 12ο κόμμαΕκτός Βουλής |
| 2015 Ι | διοικούσα επιτροπή | 39.497 | 0,64% | 0 / 300 | 12o κόμμαΕκτός Βουλής |
| 2015 IΙ | διοικούσα επιτροπή | 46.183(με Ε.Ε.Κ.) | 0,85%(με Ε.Ε.Κ.) | 0 / 300 | 10o κόμμαΕκτός Βουλής |
| 2019 | διοικούσα επιτροπή | 23.239 | 0,41% | 0 / 300 | 12o κόμμαΕκτός Βουλής |
| 2023 Ι | διοικούσα επιτροπή | 31.759 | 0,54% | 0 / 300 | 14o κόμμαΕκτός Βουλής |
| 2023 ΙΙ | διοικούσα επιτροπή | 15.887 | 0,30% | 0 / 300 | 14o κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2009 | διοικούσα επιτροπή | 21.951 | 0,43% | 0 / 22 | 13η | - |
| 2014 | διοικούσα επιτροπή | 41.299 | 0,72% | 0 / 21 | 18η | - |
| 2019 | διοικούσα επιτροπή | 36.334 | 0,64% | 0 / 21 | 20ή | - |

Παραπομπές
----------

1. ↑  «Teachers' union calls for rally over arrest of ANTARSYA protester (in English)». Kathimerini. 9 Ιανουαρίου 2014. Ανακτήθηκε στις 9 Ιανουαρίου 2014.
2. ↑  «"ΑΝΤΑΡΣΥΑ για τις ευρωεκλογές"». Αρχειοθετήθηκε από το πρωτότυπο στις 30 Απριλίου 2012. Ανακτήθηκε στις 30 Απριλίου 2012.
3. ↑  «New study analyses Greek voters' beliefs, mentalities». *tovima.gr* (στα Αγγλικά). Το Βήμα Online. 4 Δεκεμβρίου 2017. Ανακτήθηκε στις 17 Ιουνίου 2019.
4. ↑  Απόφαση συνδικαλιστικής σύσκεψης της ΑΝΤΑΡΣΥΑ
5. ↑  Πολιτική Απόφαση της 2ης Συνδιάσκεψης της ΑΝΤ.ΑΡ.ΣΥ.Α.
6. ↑  Γιατί αποχωρήσαμε από την ΑΝΤΑΡΣΥΑ
7. ↑  Κείμενο
8. ↑  Απόφαση Πανελλαδικού Συντονιστικού
9. ↑  3η Συνδιάσκεψη ΑΝΤΑΡΣΥΑ, 5-6 Μάρτη 2016 Αθήνα
10. ↑  «Αποφάσεις της 4ης Συνδιάσκεψης της ΑΝΤΑΡΣΥΑ | Νέο Αριστερό Ρεύμα». *narnet.gr*. Ανακτήθηκε στις 22 Ιουνίου 2019.
11. ↑  «Ανακοίνωση Προεδρείου της 4ης Συνδιάσκεψης ΑΝΤ.ΑΡ.ΣΥ.Α. | ΑΝΤΑΡΣΥΑ - antarsya.gr». *antarsya.gr*. Ανακτήθηκε στις 4 Απριλίου 2021.
12. ↑  «ΜΕΤΑΒΑΣΗ : Απόφαση της Πανελλαδικής Συνέλευσης».
13. ↑  «ΑΝΤΑΡΣΥΑ: Κάλεσμα για ισχυρή μετωπική αντικαπιταλιστική Αριστερά».
14. ↑  5η Συνδιάσκεψη ΑΝΤΑΡΣΥΑ για το «νέο άλμα» της αντικαπιταλιστικής Αριστεράς του σήμερα
15. ↑  Κείμενο Πολιτικής Απόφασης της 5ης Συνδιάσκεψης της ΑΝΤΑΡΣΥΑ
16. ↑  ΑΝΤΑΡΣΥΑ: Πολιτική Διακήρυξη
17. ↑  ΑΝΤΑΡΣΥΑ: Θέσεις για την 1η πανελλαδική Συνδιάσκεψη
18. ↑  Απόφαση της 2ης Πανελλαδικής Συνδιάσκεψης
19. ↑  User, Super. «ΑΠΟΦΑΣΗ ΠΣΟ ΤΗΣ ΑΝΤΑΡΣΥΑ 17/10/2021 - elaliberta.gr». *www.elaliberta.gr*. Ανακτήθηκε στις 16 Αυγούστου 2022.
20. ↑  Newsroom (4 Ιουλίου 2021). «ΑΝΤΑΡΣΥΑ: Η ΝΔ ρίχνει την ευθύνη στην κοινωνία για τη χρεοκοπημένη πολιτική αντιμετώπισης της πανδημίας». *Documento*. Ανακτήθηκε στις 16 Αυγούστου 2022.
21. ↑  «ΑΝΤΑΡΣΥΑ: Ενίσχυση του ΕΣΥ, όχι σε χαράτσια, τιμωρίες και απολύσεις». *Εφημερίδα ΠΡΙΝ*. 1 Δεκεμβρίου 2021. Ανακτήθηκε στις 16 Αυγούστου 2022.
22. ↑  ΑΝΤΑΡΣΥΑ: Πολιτική Απόφαση της 1ης πανελλαδικής Συνδιάσκεψης
23. ↑  «Πέταξαν αυγά στον Λοβέρδο». *newsbeast.gr*. Newsbeast. 14 Απριλίου 2011. Ανακτήθηκε στις 17 Ιουνίου 2019.
24. ↑  «Επίθεση κατά του Ανδρέα Λοβέρδου - τραυματίστηκαν συνεργάτες του». *tanea.gr*. ΤΑ ΝΕΑ. 14 Απριλίου 2011. Ανακτήθηκε στις 17 Ιουνίου 2019.
25. ↑  «Μπογιές και αυγά στον Λοβέρδο». *news247.gr*. News247. Ανακτήθηκε στις 17 Ιουνίου 2019.
26. ↑  «Επεισόδια μεταξύ δασκάλων της ΑΝΤΑΡΣΥΑ και της Χρυσής Αυγής». ΤΟ ΒΗΜΑ. 5 Νοεμβρίου 2014. Ανακτήθηκε στις 9 Ιουλίου 2015.
27. ↑  «Μέλη του ΑΝΤΑΡΣΥΑ έκαψαν ευρώ έξω από τα γραφεία της ΕΕ και ...έφτυσαν τον Βαρουφάκη [εικόνες]». iefimerida.gr. 28 Ιουνίου 2015. Ανακτήθηκε στις 9 Ιουλίου 2015.
28. ↑  «ΕΠΙΤΕΘΗΚΑΝ και ΕΦΤΥΣΑΝ τον Βαρουφάκη». Star.gr. 29 Ιουνίου 2015. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 9 Ιουλίου 2015.
29. ↑  «Στέλεχος ΑΝΤΑΡΣΥΑ παραδέχεται την φραστική επίθεση στο Θεοδωράκη». 5 Ιουλίου 2015. Αρχειοθετήθηκε από το πρωτότυπο στις 6 Ιουλίου 2015. Ανακτήθηκε στις 9 Ιουλίου 2015.
30. ↑  «Στην ΑΝΤΑΡΣΥΑ... πανηγυρίζουν για την «ενέδρα» στον Θεοδωράκη». 5 Ιουλίου 2015. Ανακτήθηκε στις 9 Ιουλίου 2015.
31. ↑  «Ο ΑΝΤΑΡΣΥΑ... αυτοαποθεώνεται για τον τραμπουκισμό στον Θεοδωράκη!». Πρώτο Θέμα. 5 Ιουλίου 2015. Ανακτήθηκε στις 9 Ιουλίου 2015.
32. ↑  «Ένταση έξω από το Εφετείο». *megatv.com*. MEGA TV. 7 Οκτωβρίου 2020. Ανακτήθηκε στις 9 Δεκεμβρίου 2020.
33. 1 2  «Ενταση μεταξύ ΣΥΡΙΖΑ και ΑΝΤΑΡΣΥΑ - «Θύμα» και ο Αλέξης Τσίπρας». *protothema.gr*. Πρώτο Θέμα. 7 Οκτωβρίου 2020. Ανακτήθηκε στις 9 Δεκεμβρίου 2020.
34. ↑  «Καταδίκη χρυσαυγιτών για ξυλοδαρμό μέλους της ΑΝΤΑΡΣΥΑ». *Η Εφημερίδα των Συντακτών*. Ανακτήθηκε στις 16 Αυγούστου 2022.
35. ↑  tvxs.gr (29 Νοεμβρίου 2017). «Τελεσίδικη καταδίκη του χρυσαυγίτη Γιαννόγκωνα». *TVXS - TV Χωρίς Σύνορα*. Ανακτήθηκε στις 16 Αυγούστου 2022.
36. ↑  «Τελεσίδικη καταδίκη χρυσαυγίτη για επίθεση σε μέλη της ΑΝΤ. ΑΡ. ΣΥ.Α. το 2015». *topontiki.gr*. 10 Μαρτίου 2019. Ανακτήθηκε στις 16 Αυγούστου 2022.
37. ↑  «Αναρχικοί βαράνε ΕΑΑΚίτες γιατί νομίζουν ότι είναι ασφαλίτες…». *piraeusview.gr*. Piraeus View. 11 Ιουνίου 2016. Αρχειοθετήθηκε από το πρωτότυπο στις 17 Αυγούστου 2016. Ανακτήθηκε στις 18 Ιουνίου 2019.

Εξωτερικοί σύνδεσμοι
--------------------

* Επίσημη ιστοσελίδα